CELEX: 62008TN0125
Language: el
Date: 2008-03-14 00:00:00
Title: Υπόθεση T-125/08: Αγωγή της Atlantean κατά της Επιτροπής των Ευρωπαϊκών Κοινοτήτων που ασκήθηκε στις 15 Μαρτίου 2008

9.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 116/28
            
         Αγωγή της Atlantean κατά της Επιτροπής των Ευρωπαϊκών Κοινοτήτων που ασκήθηκε στις 15 Μαρτίου 2008
   (Υπόθεση T-125/08)
   (2008/C 116/51)
   Γλώσσα διαδικασίας: η αγγλική
   Διάδικοι
   
      Ενάγουσα: Atlantean Ltd (Killybegs, Ιρλανδία) (εκπρόσωποι: M. Fraser, Solicitor, G. Hogan, E. Regan και C. Toland, Barristers)
   
      Εναγομένη: Επιτροπή των Ευρωπαϊκών Κοινοτήτων
   Αιτήματα της εναγομένης
   Η ενάγουσα ζητεί από το Πρωτοδικείο:
   
               —
            
            
               Να υποχρεώσει την εναγομένη να αποκαταστήσει τις ζημίες που υπέστη η ενάγουσα από την απόφαση 2003/245/EΚ της Επιτροπής, της 4ης Aπριλίου 2003, περί μη συννόμου απορρίψεως της αιτήσεως της Ιρλανδίας για αύξηση της χωρητικότητας του σκάφους MFV Atlantean, οι δε προβαλλόμενες ζημίες ανέρχονται σε ποσό 7 419 522 ευρώ, υπό την επιφύλαξη του τελικού προσδιορισμού του κατά τη διάρκεια της διαδικασίας, νομιμοτόκως από 4 Απριλίου 2003 μέχρι της τελικής διευθετήσεως, πλέον τόκων υπερημερίας σε περίπτωση καθυστερημένης καταβολής των επιδικαζομένων ποσών μετά την έκδοση της αποφάσεως·
            
         
               —
            
            
               Να καταδικάσει την εναγομένη στα δικαστικά έξοδα της ενάγουσας.
            
         Λόγοι και κύρια επιχειρήματα
   Στην παρούσα υπόθεση, η ενάγουσα ασκεί αγωγή λόγω εξωσυμβατικής ευθύνης, απορρέουσας από τις ζημίες που ισχυρίζεται ότι υπέστη ως αποτέλεσμα της από 4 Απριλίου 2003 αποφάσεως 2003/245/EΚ της Επιτροπής, περί απορρίψεως της αιτήσεως της Ιρλανδίας για αύξηση της χωρητικότητας του σκάφους της ενάγουσας Atlantean βάσει του τετάρτου πολυετούς προγράμματος προσανατολισμού (ΠΠΠ IV) προκειμένου να ληφθούν υπόψη οι βελτιώσεις στον τομέα της ασφάλειας, της θαλάσσιας ναυσιπλοΐας, της υγιεινής, της ποιότητας των προϊόντων και των συνθηκών εργασίας για σκάφη ολικού μήκους άνω των 12 μέτρων (1). Η απόφαση αυτή ακυρώθηκε με την απόφαση της 13ης Ιουνίου 2006 του Πρωτοδικείου, καθόσον ετύγχανε εφαρμογής στο σκάφος της ενάγουσας Atlantean (2).
   Προς στήριξη της αγωγής της, η ενάγουσα ισχυρίζεται ότι η Επιτροπή, εκδίδοντας την ακυρωθείσα απόφαση παραβίασε πολλούς ανώτερους κανόνες δικαίου: όχι μόνο ήταν αναρμόδια για τη λήψη της αποφάσεως, όπως έκρινε το Πρωτοδικείο, αλλά προσέβαλε και την αρχή της ασφαλείας δικαίου, την αρχή της προστασίας της δικαιολογημένης εμπιστοσύνης, την αρχή της μη αναδρομικότητας, την αρχή της απαγορεύσεως των διακρίσεων, την αρχή της αναλογικότητας, την υποχρέωση αιτιολογήσεως του άρθρου 253 EΚ, το δικαίωμα ακροάσεως της ενάγουσας και υπερέβη τις εξουσίες της. Η ενάγουσα ισχυρίζεται επίσης ότι η Επιτροπή υπερέβη προδήλως και κατάφωρα τα όρια της εξουσίας εκτιμήσεως. Η ενάγουσα υποστηρίζει ότι, υπό τις περιστάσεις αυτές, η απλή παραβίαση του κοινοτικού δικαίου στοιχειοθετεί σοβαρή παράβαση του κοινού δικαίου.
   Περαιτέρω, η ενάγουσα υποστηρίζει ότι υπέστη και εξακολουθεί να υφίσταται ουσιώδεις ζημίες ως άμεση και ενδεχόμενη συνέπεια της εκδόσεως της ακυρωθείσας αποφάσεως της Επιτροπής, καθόσον απαιτούνταν να αγοράσει πρόσθετο πολυδύναμο δυναμικό υποκατάστασης. Κατά συνέπεια, η ενάγουσα ισχυρίζεται ότι η ζημία της είναι ενεστώσα και βεβαία.
   
      (1)  ΕΕ 2003 L 90, σ. 48.
   
      (2)  Υπόθεση T-192/03, Atlantean Ltd. κατά Επιτροπής (Συλλογή 1006, σ. II-42).